Þegar vafrað er um netið sendir vafrinn fyrirspurn til netþjóns ( e. webserver ) sem túlkar fyrirspurnina , vinnur úr henni og sendir niðurstöðu til baka til vafrans , venjulega á HTML-formi . Þá finnur netþjónninn einfaldlega það skjal sem spurt er um og sendir innihaldið til baka til vafrans . Nú eru fleiri þúsund fréttir á Morgunblaðsvefnum og ef allar ættu að eiga sitt eigið HTML skjal væri bæði erfitt að hafa stjórn á innihaldinu , og ef ákveðið væri að breyta umbrotin ( til dæmis merki vefsins ) þyrfti að breyta því í öllum skjölunum . Þegar vefsíðuheitið er til dæmis asp eða php þýðir það að vefirnir eru forritaðir á einn eða annan hátt . Fréttahluti Morgunblaðsvefjarins er til dæmis forritaður þannig að sjálfar fréttirnar eru í gagnagrunni og þegar beðið er um ákveðna frétt ( til dæmis fréttina um dauða kindarinnar Dollý sem er nr. 1017725 í gagnagrunni Morgunblaðsvefsins - númerið sést í vafraranum þegar beðið er um fréttina ) sér forritið um að sækja hana í gagnagrunninn og birta hana á ákveðnum stað í fyrirfram ákveðnu umbroti . Forritið getur í raun unnið með fyrirspurnina á óteljandi vísu , en algengast er að það sé notað til að sækja texta og tilvísanir í myndir í gagnagrunn sem síðan er settur á rétta staði í HTML-kóðann , sem síðan er sendur til viðtakandans .